นักเรียนไทยคว้า 3 เหรียญทองและ 3 เหรียญเงินในการแข่งขันคณิตศาสตร์โอลิมปิกจาก 107 ประเทศ
นักเรียนไทยคว้า 3 เหรียญทองและ 3 เหรียญเงินในการแข่งขันคณิตศาสตร์โอลิมปิกจาก 107 ประเทศ ที่ประเทศโรมาเนียได้สำเร็จ โดยช่วงเช้าวันนี้มีคณะครูและผู้ปกครองมารอให้การต้อนรับอย่างอบอุ่นที่ท่าอากาศยานสุวรรณภูมิ

บรรยากาศการต้อนรับนักเรียนไทย 6 คน ที่ไปร่วมการแข่งขันคณิตศาสตร์โอลิมปิกระหว่างประเทศ ครั้งที่ 59 ระหว่างวันที่ 3 -14 กรกฎาคม 2561 ที่ผ่านมา ที่ประเทศโรมาเนีย ในช่วงเช้าวันนี้ที่ท่าอากาศยานสุวรรณภูมิ ภายหลังจากการสร้างชื่อเสียงให้กับประเทศ ได้มีคณะครู ผู้ปกครองและเพื่อนร่วมสถาบันมาให้การต้อนรับอย่างอบอุ่น และนำดอกไม้มาร่วมแสดงความยินดีเป็นจำนวนมาก ซึ่งการแข่งขันในครั้งนี้สำนักงานคณะกรรมการการศึกษาขั้นพื้นฐาน หรือ สพฐ.ได้คัดเลือกและส่งตัวแทนนักเรียนในระดับมัธยมศึกษาตอนปลายเข้าร่วมแข่งขัน ซึ่งเป็นตัวแทนนักเรียนจากโรงเรียนมหิดลวิทยานุสรณ์ โรงเรียนเตรียมอุดมศึกษา กรุงเทพฯ โรงเรียนกำเนิดวิทย์ และโรงเรียนสวนกุหลาบวิทยาลัย โดยนักเรียนไทยทั้ง 6 คน สามารถทำได้ 3 เหรียญทอง และ 3 เหรียญเงิน และทีมไทยทำคะแนนรวมได้เป็นอันดับที่ 5 ของโลก จากประเทศที่เข้าร่วมแข่งขันทั้งหมด 107 ประเทศ รวมทั้งสิ้น 594 คน

นายชูกิจ ลิมปิจำนงค์ ผู้อำนวยการสถาบันส่งเสริมการสอนวิทยาศาสตร์และเทคโนโลยี (สสวท.) กล่าวว่า รู้สึกยินดีเป็นอย่างยิ่งที่รอบนี้นักเรียนหญิงไทยได้สร้างสถิติครั้งแรกในการคว้าเหรียญทองได้สำเร็จ และยังได้กล่าวชื่นชมผู้ปกครองและครูที่ช่วยบ่มเพาะนักเรียนได้เป็นอย่างดี

สำหรับการเดินทางแข่งขันในครั้งนี้ นักเรียนไทยยังได้นำของที่ระลึก คือที่ขั้นหนังสือรูปช้าง มอบให้ผู้เข้าแข่งขันจากประเทศอื่นๆ เพื่อแสดงถึงความเป็นมิตรไมตรีและเพื่อร่วมแลกเปลี่ยนวัฒนธรรมไทยในเชิงวิชาการอีกด้วย